b'\n_START_ARTICLE_\nKu\xc5\xbeni odpadek\n_START_PARAGRAPH_\nKu\xc5\xbeni ali infektivni odpadek je tisti, ki vsebuje patogene mikroorganizme v dovolj visoki koli\xc4\x8dini, da povzro\xc4\x8dijo bolezen in preko katerega lahko pride do prenosa bolezni. Ku\xc5\xbeni odpadek je zelo nevaren odpadek, ki lahko povzro\xc4\x8di bolezen ali celo smrt. Pomembna je osve\xc5\xa1\xc4\x8denost vseh ljudi in izobra\xc5\xbeenost zaposlenih, ki prihajajo v stik s ku\xc5\xbenimi odpadki. Ker je teh odpadkov koli\xc4\x8dinsko vedno ve\xc4\x8d, predstavlja zelo velik problem v zdravstvu, zato je \xc5\xa1e posebej pomembno, da se strogo upo\xc5\xa1teva pravila, ki jih narekuje zakonodaja. Pravilno odstranjevanje je pomembno za prepre\xc4\x8devanje bolezni ter varovanje okolja.\n_START_SECTION_\nRavnanje s ku\xc5\xbenimi odpadki\n_START_PARAGRAPH_\nRavnanje s ku\xc5\xbenimi odpadki dolo\xc4\x8data Navodilo za ravnanje z odpadki in Odredba o ravnaju z odpadki, ki nastajajo pri opravljanju zdravstvene dejavnosti._NEWLINE_Ku\xc5\xbene odpadke v zdravstvu je treba zbirati strogo lo\xc4\x8deno. Vsi ku\xc5\xbeni odpadki se zbirajo v posebnih posodah, ki zagotavljajo varno shranjevanje in prevoz. Dele \xc4\x8dlove\xc5\xa1kega telesa je treba zbirati in hraniti v ovojnini in v prostoru, ki omogo\xc4\x8data hlajenje. Ovojnina mora zagotavljati teko\xc4\x8dinsko tesnenje in varen prevoz. Za zbiranje ku\xc5\xbenih odpadkov se uporabljajo posebne posode z volumnom 1,1 kubi\xc4\x8dnega metra. Vre\xc4\x8de iz plasti\xc4\x8dnih materialov za skladi\xc5\xa1\xc4\x8denje morajo imeti debelino najmanj 200 mikronov pri nizki gostoti prepletanja vlaken in 100 mikronov pri visoki gostoti prepletanja vlaken. Vse ku\xc5\xbene odpadke je treba z dezinfekcijo spremeniti v neku\xc5\xbene odpadke, ki se jih nato odlaga na deponijo. Tam se ne smejo odlagati \xc4\x8dlove\xc5\xa1ki deli telesa. Odpadke iz oddelkov, kjer se bolniki zdravijo za TBC, in oddelkov, kjer so bolniki v strogi izolaciji, je treba avtoklavirati.\n_START_SECTION_\nEvidentiranje\n_START_PARAGRAPH_\nPri ravnanju s ku\xc5\xbenimi odpadki v zdravstvu je nujno potrebno evidentiranje, ki obsega opis odpadka po vrsti, koli\xc4\x8dini, mestu in \xc4\x8dasu nastanka.\n_START_SECTION_\nZbiranje in embaliranje\n_START_PARAGRAPH_\nInfektivni odpadki se zbirajo na mestu nastanka in na posebnih oddelkih lo\xc4\x8deno. Pred notranjim transportom v centralno skladi\xc5\xa1\xc4\x8de jih je treba vlo\xc5\xbeiti v rumeno vre\xc4\x8do predpisane kakovosti. Rumena barva pove, da je odpadek infektiven. Vre\xc4\x8de se polni do 3/4. Ostri predmeti za enkratno uporabo se zbirajo v posebnih plasti\xc4\x8dnih zbiralnikih Sharp razli\xc4\x8dnih velikosti. Ti morajo biti neprepustni. Koviski predmeti ve\xc4\x8djih dimenzij (troakar, osteosintetski material, vodila, \xc5\xbeice) se zbirajo lo\xc4\x8deno od ostalih odpadkov v zbirnih kartonih Primapak razli\xc4\x8dnih dimenzij, ki so od znotraj plastificirani._NEWLINE_Dele \xc4\x8dlove\xc5\xa1kega telesa je treba odlagati v \xc4\x8drne PVC vre\xc4\x8de in dodatno v rumene PVC vre\xc4\x8de. Te se ozna\xc4\x8dijo in takoj transportirajo v mrtva\xc5\xa1nico. Hranijo se najmanj\xc5\xa1i mo\xc5\xbeni \xc4\x8das, nato jih odpeljejo v krematorij na se\xc5\xbeig. Infektivni odpadki, ki so bili v stiku s sekreti bolnika oku\xc5\xbeenega z virusom HIV ali hepatitisom B in so prepojeni s krvjo ali gnojem, se zbirajo na mestu nastanka v rumenih PVC vre\xc4\x8dah. Shranjujejo se v prostorih za ne\xc4\x8disti del do transporta na dogovorjeno odjemno mesto.\n_START_SECTION_\nTransport\n_START_PARAGRAPH_\nZa notranji transport se uporabljajo zaprti kovinski vozi\xc4\x8dki, ki so primerni za \xc4\x8di\xc5\xa1\xc4\x8denje in dezinfekcijo. Ozna\xc4\x8deni morajo biti z datumom pakiranja in z oddelkom. Prevoz se vr\xc5\xa1i preko ne\xc4\x8distih dvigal do za\xc4\x8dasnega prostora za skladi\xc5\xa1\xc4\x8denje. Tako zbrani embalirani odpadki se do odstranitve skladi\xc5\xa1\xc4\x8dijo v zaklenjenih tipiziranih (po DIN) varnih zabojnikih velikosti 1,1 kubi\xc4\x8dnega metra. Delavec mora vse ku\xc5\xbene odpadke stehtati, preden jih odpeljejo, in to tudi ustrezno zabele\xc5\xbeiti. Ku\xc5\xbeni odpadki se odva\xc5\xbeajo enkrat ali ve\xc4\x8dkrat dnevno. To opravlja podjetje, katerega dejavnost je dezinficiranje infektivnih odpadkov in nadaljnih postopkov do kon\xc4\x8dnega uni\xc4\x8denja.'